EELNÕU 2020/301
								KOMISJONID:

eelarve- ja arengu-	X	
haridus-		
kultuuri- 		
majandus-		
revisjoni-		
sotsiaal- 	JK	

VILJANDI LINNAVOLIKOGU

MÄÄRUS

26. november 2020   nr

Sotsiaalteenuste määruste muutmine

Määrus kehtestatakse kohaliku omavalitsuse korralduse seaduse § 22 lõike 1 punkti 5 ja sotsiaalhoolekande seaduse § 14 lõike 1 alusel.

§ 1. Muuta Viljandi Linnavolikogu 21.12.2017 määruse nr 2 „Koduteenuste osutamise kord“ § 5 lõiget 11 ja § 6 lõiget 1, sõnastades need alljärgnevalt:
„§ 5. (11) Teenuse vahetu osutaja on füüsiline isik, kes osutab teenust paragrahvi lõikes 1 nimetatud teenuse osutaja kaudu. Linnavalitsus võib sõlmida suure hooldusvajadusega (ulatuslik hooldusvajadus või põetus) isikule teenuse tagamiseks lepingu vahetu teenuse osutajaga.
§ 6. (1) Päevakeskuse poolt osutatava teenuse hinnakirja kehtestab linnavalitsus. Vahetu teenuse osutaja poolt suure hooldusvajadusega isikule teenuse osutamiseks sõlmitud lepingu alusel toimub teenuse eest tasumine linnavalitsuse poolt kehtestatud hinnakirja alusel.“

§ 2. Muuta Viljandi Linnavolikogu 21.12.2017 määruse nr 5 "Võlanõustamisteenuse osutamise kord" § 4 lõiget 1, sõnastades selle alljärgnevalt:
„(1) Teenuse osutaja on juriidiline või füüsiline isik (teenuse vahetu osutaja).“

§ 3. Muuta Viljandi Linnavolikogu 21.12.2017 määruse nr 5 "Võlanõustamisteenuse osutamise kord" § 5 lõiget 5, sõnastades selle alljärgnevalt:
„(5) Teenuse rahastamise korral lepib sotsiaalameti spetsialist kirjalikku taasesitamist võimaldavas vormis teenuse osutajaga kokku teenuse mahu ja maksumuse. Teenuse osutamise eest tasub linnavalitsus juriidilise isiku poolt esitatud arve alusel või füüsilise isikuga lepingu sõlmimisel linnavalitsuse poolt kehtestatud hinnakirja alusel.“

§ 4. Määrus jõustub kolmandal päeval pärast avaldamist Riigi Teatajas.

(allkirjastatud digitaalselt)
Helir-Valdor Seeder
linnavolikogu esimees

Koostaja(d): Livia Kask
Esitatud: 
Esitaja: Viljandi Linnavalitsus			Ettekandja: Janika Gedvil
Lk arv: 
Hääletamine: poolthäälteenamus

Seletuskiri
Sotsiaalteenuste määruste muutmine

Eelnõu eesmärk on 1. jaanuarist 2016 kehtima hakanud sotsiaalhoolekande seaduse (edaspidi SHS) alusel Viljandi Linnavolikogu poolt vastuvõetud sotsiaalteenuste osutamise määruste muutmine.

Kohaliku omavalitsuse korralduse seaduse § 22 lõike 1 punkti 5 kohaselt on volikogu ainupädevuses toetuste andmise ja linna eelarvest finantseeritavate teenuste osutamise korra kehtestamine.

Sotsiaalhoolekande seaduse § 14 lõike 1 järgi kehtestab kohaliku omavalitsuse üksus sotsiaalhoolekandelise abi andmise korra, mis peab sisaldama vähemalt sotsiaalteenuste ja -toetuste kirjeldust ja rahastamist ning nende taotlemise tingimusi ja korda.

Eelnõuga tehtavad muudatused võimaldavad pakkuda linnakodanike vajadustele vastavaid sotsiaalteenuseid. Eelnõu esimesed kaks muudatust puudutavad „Koduteenuste osutamise korra“ muutmist selliselt, et luuakse võimalus linnal sõlmida leping füüsilise isikuga suure hooldusvajadusega (ulatuslik hooldusvajadus või põetus) isikute kodus hooldamiseks. Praegu osutab teenust vaid Viljandi Päevakeskus. 

Suure hooldusvajadusega isikud paigutatakse üldjuhul üldhooldusteenusele ja seda teenust osutatakse väljaspool kodu ehk hooldekodus. Samas on praktikas ette tulnud seda, et lähedane keeldub suure hooldusvajadusega isikut üldhooldusteenusele paigutamast, sest soovib, et ta saaks kauem kodus elada ja seda hoolimata sellest, et see isik vajab 24/7 kõrvalabi. SHS-is sätestatud üldhooldusteenuse regulatsiooni kohaselt ei saa üldhooldusteenust isikule kodus osutada. Kodus suure hooldusvajadusega isikule teenuse osutamisel on siiski tegemist koduhooldusteenusega. 

Eelnõu kaks viimast muudatust puudutavad „Võlanõustamisteenuse osutamise korra“ muutmist. Eelnõus märgitud muudatuste kehtestamisega on võimalik sõlmida ka võlanõustamisteenuse osutamiseks leping füüsilise isikuga, mida kehtiv „Võlanõustamisteenuse osutamise kord“ ei võimalda. Selline võimalus tagab laiema võlanõustajate ringi, keda on võimalik kasutada Viljandi linnakodanikele võlanõustamisteenuse osutamiseks.

Võlanõustamisteenus ja koduteenus (koduhooldus) on kaks teenust kolmeteistkümnest kohustuslikust teenusest, mida kohalik omavalitsusüksus peab tulenevalt SHS-st oma kodanikele pakkuma.

Eelnõuga tehtavad määruste muudatused ei too linna eelarvesse täiendavaid kulusid.

(allkirjastatud digitaalselt)
Livia Kask
sotsiaalameti juhataja